Isle of Jura (Brenneree)

Isle of Jura is en Whisky-Brenneree in Craighouse, den gröttsten Oort op dat Eiland Jura, Schottland. 

 Historie 
De hüütige Destille is 1963 na fief Johren Botiet fardigstellt worrn. Man, de Bedrief vun en Brenneneree an de sülven Steed is al siet tomindst 1810 nawiest. Grünnt weer de dormolige Destille vun Archibald Campbell. Wohrschienlich geiht de Oorspung vun’n Whisky op dat Eiland Jura noch wieter torüch bit an’n Anfang vun’t 17. Johrhunnert.

Vun 1875 an warrt John Ferguson un sien Söhnen nöömt, de de Brenneree 1884 restaureert hebbt. As de Fergusons to Anfang vun’t 20, Johrhunnert aver jemehr Pacht nich mehr betahlen künnen, is de Brenneree dicht maakt worrn. Eerst 1956 weern de beiden Eiland-Inwahners Robin Fletcher un Tony Riley-Smith, de Besitter vun’t Ardfin Estate, mit finanzielle Hülp vun Mackinlay MacPherson (Scottish Brewers) in de Laag den Architekt un Bomeester William Delmé Evans den Opdrag to geven, en ne’e Brenneree to boen. Dormit wulln se ne’e Arbeitssteden inrichten, vun de dat op dat Eiland man wenig geev. Veel nütt hett de Bo dorför aver man nich.

duum|hochkant|En Whisky von Isle of Jura in de för de Brenneree tyypschen Buddel
In’t Johr 1985 weer de Brenneree denn vun Invergordon Destillers köfft, de later vun Whyte & Mackay övernahmen worrn is. De sünd later denn sülvst vun JBB (Greater Europe) övernahmen worrn, denn aver wedder an’t Management torüch verköfft worrn  (Management-Buy-out), so dat de Brenneree to de Firma Kyndal höört, de dorut entstahn is. 2004 is de Firma wedder in Whyte & Mackay ümnöömt worrn, de 2007 denn vun United Spirits Limited (United Breweries Group) köfft weer.

Anners as annere ehmolige Invergordon-Destillen (Bruichladdich, Tamnavulin, Tullibardine) bleev Isle of Jura in de Mitt vun de 1990er Johren apen. Vundaag arbeit in de Destille twölf Lüüd. De Brenneree hett butendem ok en Besökerzentrum.

 Produkschoon 
Dat Water vun de Brenneree stammt ut den Born Bhaille Mharghaidh. In de Brenneree gifft dat en Meeschtunn (mash tun) vun ruchweg 5 Tünnen un söss Gäärfatten (wash backs) to 49.000 l ut Eddelstahl. Brennt warrt de Whisky in tosamen veer Brennblasen, twee Wash Stills to 25.000  un twee Spirit Stills to 22.000 l.

Bit ruchweg 1900 weer de Whisky vun Isle of Jura mit veel Törf-Rook herstellt. Dat is intwüschen nich mehr so. Liekers sünd licht törfige Noten jümmer noch tyypsch för den Isle of Jura.

 Kiek ok 
 List vun de schottischen Brennereen

 Weblenken 

Kategorie:Whiskybrenneree
Kategorie:Whiskymarke
Kategorie:Schottland